Contenciosul administrativ

 

1. INTRODUCERE

 

Termenul de contencios derivă din latinescul “contendo, contendere” şi se referă la lupta unor interese contrarii dintre două părţi.

Etimologic vorbind, contenciosul administrativ nu ar fi, prin urmare, altceva decât totalitatea mijloacelor juridice puse la dispoziţia cetăţenilor pentru a putea acţiona în vederea restabilirii ordinii de drept tulburate prin actele juridice şi faptele materiale ale organelor administraţiei de stat, intervenite în aplicarea legilor şi în funcţionarea serviciilor publice.

În sens material, noţiunea de contencios administrativ se axează fie pe subiectele între care are loc litigiul, fie pe regulile juridice invocate în cauză şi aplicate în soluţionarea acesteia.

Din punct de vedere formal, există trei mari sisteme de contencios administrativ:

a) sistemul administratorului judecător, existent în Franţa până la Revoluţia din 1789, în care organe din sânul administraţiei înseşi erau învestite cu soluţionarea acestor litigii;

b) sistemul francez al jurisdicţiei speciale administrative, al tribunalelor administrative în fruntea cărora se află Consiliul de Stat ca instanţă supremă de contencios administrativ;

c) sistemul anglo-saxon al competenţei instanţelor de drept comun (şi) în materia contenciosului administrativ. 

În doctrina română a contenciosului administrativ, acesta a fost definit atât în sens larg, cât şi în sens restrâns.

În sens larg, înţelegem prin contencios administrativ litigiile de competenţa instanţelor judecătoreşti, dintre un organ al administraţiei publice, respectiv un funcţionar public sau o structură autorizată să presteze un serviciu public, pe de o parte, şi alt subiect de drept, pe de altă parte, în care organul public sau funcţionarul public apare ca purtător al autorităţii publice.

În sens restrâns, noţiunea de contencios administrativ evocă totalitatea litigiilor de competenţa secţiilor de contencios administrativ.

Sistemul francez se bazează pe două principii fundamentale: separarea activităţilor administrative de activităţile judiciare şi separarea administraţiei active de justiţia administrativă, care constituie un ordin de jurisdicţie paralel şi separat de puterea judiciară. Acest sistem a fost preluat într-o formă asemănătoare de Belgia, Italia, Olanda, Luxemburg, Grecia, Germania, Austria.

Specificul sistemului francez constă tocmai în faptul că justiţia administrativă are propriul său organ suprem (secţia de contencios a Consiliului de Stat), care apare ca o autoritate a puterii executive, şi nu a puterii judecătoreşti. Aşa se explică de ce jurisdicţiile administrative sunt compuse din consilieri juridici (ai guvernului şi administraţiei), şi nu din magistraţi. Magistraţii sunt supuşi statutului special garantat de Constituţie, intrând în jurisdicţia disciplinară a Consiliului Superior al Magistraturii, pe când “judecătorii administrativi” sunt supuşi unor reguli de recrutare şi de carieră proprii. Toate acestea au făcut ca şi regulile de procedură contencioasă să nu fie identice cu cele de drept comun.

În unele ţări, unde a apărut o jurisdicţie administrativă paralelă (de exemplu, Germania), aceasta este realizată la fel ca şi jurisdicţia de drept comun, de magistraţi supuşi aceluiaşi statut legal şi constituţional.

În materialul documentar pe care îl prezentăm, pe lângă expunerea reglementărilor specifice fiecărei ţări europene în materia contenciosului administrativ, luăm în discuţie cadrul constituţional şi legal mai larg al controlului administraţiei publice.

Astfel, vorbim despre controlul administraţiei prin intermediul Parlamentului şi al Ombudsman-ului, în ţările unde acestea au o practică consacrată; aceste reguli reflectându-se chiar în planul organizării şi procedurii jurisdicţiilor administrative (spre exemplu, în Anglia şi, respectiv, în ţările scandinave).

 

2. ELEMENTE DE DREPT COMPARAT

2. 1. Franţa 

Jurisdicţiile administrative – Consiliul de Stat, Curţile administrative de apel şi tribunalele administrative – deşi diferă de cele mai multe ori din perspectiva competenţelor, au anumite trăsături comune.

În primul rând, avem de-a face cu jurisdicţii, în sensul că ele se pronunţă asupra litigiilor cu autoritatea specifică oricărei activităţi jurisdicţionale, incluzând aici şi independenţa judecătorului.

În al doilea rând, ele sunt administrative, adică total diferite de jurisdicţiile judiciare, atât din punctul de vedere al personalului, al activităţii, cât şi din perspectiva competenţei.

Avem aşadar de-a face, pe de o parte, cu o separaţie a judecătorilor administrativi de administratorii activi, iar, pe de altă parte, cu o competenţă consultativă a jurisdicţiilor administrative.

1. Consiliul de Stat – cea mai importantă jurisdicţie administrativă, cumulând calităţile de curte supremă şi de jurisdicţie de casaţie cu o competenţă de primă instanţă în primă instanţă.

Consiliul de Stat se află în acelaşi timp la baza şi în centrul jurisdicţiilor administrative.

În cadrul Consiliului de Stat, secţia de contencios are sarcina de a exercita funcţia jurisdicţională acordată acestei instituţii.

Structura secţiei de contencios, spre deosebire de cea aparţinând secţiilor administrative, este extrem de complexă. Ea este divizată în subsecţii, actualmente în număr de 10.

În primă instanţă, Consiliul judecă aproximativ 15 tipuri de recurs: recursul pentru exces de putere împotriva decretelor (şi ordonanţelor înainte de ratificare); recursul pentru exces de putere împotriva celor mai importante decizii ministeriale; recursul pentru exces de putere împotriva deciziilor administrative ale organelor colegiale cu competenţă naţională; litigiile privind situaţia individuală a funcţionarilor numiţi prin decret prezidenţial şi litigiile referitoare la alegerile în consiliile regionale şi în Parlamentul european.

Alte atribuţii contencioase ale Consiliului de Stat – este vorba de atribuţiile pe care le are ca judecător în apel şi ca judecător în casaţie.

Legea privind reforma contenciosului administrativ din 31 decembrie 1987 nu a lipsit Consiliul de Stat de calitatea de judecător în apelul de drept comun.

Dar această competenţă de drept comun este lipsită de substanţă, în virtutea importanţei considerabile a transferurilor referitoare la apelurile împotriva hotărârilor tribunalelor administrative.

În măsura în care îşi păstrează competenţa, Consiliul de Stat constituie (ca orice judecător în apel) un “al doilea grad de jurisdicţie”, adică el trebuie să rejudece litigiul în fond. Cu alte cuvinte, el se va comporta asemeni primilor judecători de la fond şi, în urma analizării litigiului, va confirma soluţia iniţială sau va da una nouă.

Jurisdicţia de casaţie îi revine, în primul rând, pentru a hotărî asupra recursurilor în casaţie împotriva deciziilor jurisdicţiilor administrative speciale de primă şi ultimă instanţă sau de ultimă instanţă. În al doilea rând, este vorba de recursul în casaţie împotriva hotărârilor Curţilor administrative de apel, ceea ce a sporit considerabil importanţa calităţii sale de jurisdicţie de casaţie.

În virtutea legii din 31 decembrie 1987, tribunalele administrative şi curţile administrative de apel trimit Consiliului de Stat noile probleme de drept pe care le întâmpină şi care au o dificultate serioasă.

Fiind instanţa administrativă supremă, Consiliul de Stat hotărăşte în mod suveran. Împotriva hotărârilor sale nu se mai poate intenta vreun recurs la nici o instanţă superioară.

2. Tribunalele administrative – au apărut în 1953, înlocuind vechile consilii ale prefecturii şi sunt considerate “judecători de drept comun în primă instanţă ai contenciosului administrativ”.

Ele sunt organizate şi se pronunţă în conformitate cu dispoziţiile Codului tribunalelor administrative şi Curţilor administrative de apel. Litigiile asupra cărora se pronunţă acestea pot fi în materie imobiliară, în materia funcţiei publice, în materie fiscală (litigii relative la impozitele locale, taxele sindicale etc.), în materia contravenţiilor referitoare la căile de comunicaţie, pensii, ajutorul pentru locuinţe etc.

Competenţa teritorială este mai greu de determinat; regulile de competenţă ratione loci sunt de ordine publică, părţile neputând deroga de la acestea, exceptând materia contractelor administrative.

Legea din 2 martie 1982 a adăugat competenţelor de mai sus controlul exercitat de tribunalul administrativ asupra legalităţii deciziilor colectivităţilor descentralizate din teritoriul său.

3. Curţile administrative de apel – judecă apelurile împotriva hotărârilor date de tribunalele administrative, exceptând litigiile referitoare la alegerile municipale şi cantonale; acestea din urmă intră în competenţa Consiliului de Stat.

Procedura în faţa Curţilor administrative de apel este un amestec între procedura folosită în faţa Consiliului de Stat şi aceea a tribunalelor administrative.

Hotărârile Curţilor administrative de apel pot face obiectul unui recurs în casaţie în faţa Consiliului de Stat.

Aşa cum am mai arătat, regulile care determină competenţa diferitelor jurisdicţii administrative sunt de ordine publică.

Este, în special, cazul regulilor privitoare la competenţa de primă instanţă a Consiliului de Stat şi repartizarea competenţei de apel între Consiliu şi Curţile administrative, precum şi acelea care definesc competenţa teritorială a tribunalelor administrative.

Procedura în faţa contenciosului administrativ

Înainte de toate, se va depune un memoriu scris, care va conţine pretenţiile părţilor. Dezbaterea orală este relativ rară, iar atunci când ea există avocatul se limitează doar la comentarea memoriului scris.

Procedura este condusă de judecător, acesta din urmă anulând toate actele ulterioare procedurii. În mod normal, reclamantul este cel care trebuie să aducă probe, dar judecătorul poate să uşureze sarcina acestuia, cerând administraţiei să furnizeze atât dosarele necesare, cât şi “raţiunile de fapt şi de drept” care au motivat decizia luată.

În genere, procedura administrativă este destul de simplă şi puţin costisitoare.

În anumite recursuri – în special cel pentru exces de putere – prezenţa avocatului nu este necesară.

În faţa Consiliului de Stat, reprezentarea părţilor constituie un monopol al “avocaţilor cu drept de a pleda în faţa Consiliului de Stat şi a Curţii de Casaţie”.

În dreptul privat, căile de recurs au adesea efect suspensiv, în timp ce, în dreptul public recursurile nu au efect suspensiv.

Recursul trebuie intentat de către o persoană care să aibă capacitatea de a sta în justiţie şi care să aibă un interes personal.

Colectivităţile locale sunt reprezentate de organele lor executive (preşedintele Consiliului general, primarul); statul este reprezentat de ministrul interesat (uneori de către prefect).

Recursul trebuie să fie împotriva unei decizii a administraţiei, exceptând recursurile din materia lucrărilor publice.

În privinţa recursului în anulare, decizia prealabilă este chiar decizia atacată. Dar “regula deciziei prealabile” este importantă în special în materia recursului de plină jurisdicţie, unde trebuie revendicată mai întâi în faţa administraţiei repararea prejudiciului, administraţia va emite o decizie şi abia apoi se va sesiza autoritatea judecătorească.

Viziunea jurisprudenţei asupra noţiunii de decizie este destul de liberală, considerând ca fiind suficientă o decizie verbală sau observaţiile ministrului ca răspuns la un recurs/ cerere; administraţia poate să renunţe la invocarea beneficiului regulii deciziei prealabile.

În situaţia în care administraţia tace, cererea este considerată ca respinsă într-un termen de 4 luni: “tăcerea administraţiei” echivalează cu o decizie implicită de respingere.

Reclamaţia trebuie să cuprindă datele autorului ei, obiectul revendicării şi temeiurile pe care se bazează; ea trebuie, totodată, datată şi semnată.

În privinţa termenului, acesta este de regulă de două luni şi curge din momentul în care decizia administrativă este adusă la cunoştinţa celor interesaţi, prin publicare sau notificare. Conform Decretului din 28 noiembrie 1983, administraţia trebuie să menţioneze în notificare termenele şi căile de recurs; altfel, termenul nu curge. Pentru deciziile individuale, termenul prevăzut în notificare este opozabil doar celui căruia i se adresează, nu şi terţilor.

În situaţia în care administraţia tace, termenul de două luni începe să curgă de la împlinirea celor 4 luni de care vorbeam mai înainte. De la această regulă, există două excepţii importante:

1) termenul nu curge în materia plinei jurisdicţii, după o decizie implicită de respingere; el va reîncepe să curgă după o decizie expresă ulterioară;

2) termenul nu curge după o decizie implicită de respingere, dacă măsura solicitată nu poate fi luată decât prin hotărâre sau după avizul organelor colegiale.

Recursul graţios sau cel ierarhic prorogă termenul, dacă este el însuşi introdus în termen de 2 luni. Prorogarea are loc o singură dată şi doar când recursul administrativ este intentat în faţa autorităţii competente.

Recursul în faţa unei jurisdicţii incompetente sau folosirea unei proceduri incorecte duc la prorogarea termenului, dacă primul recurs a fost introdus în termenul de 2 luni.

Cererea prezentată după expirarea termenului va fi respinsă. În materia recursului pentru exces de putere, chiar după expirarea termenului, ilegalitatea unui act reglementar poate fi invocată pe cale de excepţie şi cu ocazia recursului împotriva actului ulterior, emis pe baza celui contestat. În schimb, ilegalitatea unui act individual nu poate fi invocată după expirarea termenului pentru recursul în anulare.

Când mai multe decizii participă la o hotărâre finală, reclamanţii pot fie să atace fiecare decizie în parte, în termenul de recurs, fie pot să atace decizia finală, bazându-se pe ilegalitatea unei decizii intermediare.

Măsurile de urgenţă

Caracterul nonsuspensiv al recursului şi amânarea executării

Absenţa efectului suspensiv al recursului poate să antreneze inconveniente grave pentru reclamant.

Consiliul de Stat, Curtea administrativă de apel şi Tribunalul administrativ pot, în anumite cazuri, să ordone amânarea executării actelor administrative. Nu poate face obiectul unei amânări acea decizie executată în întregime la momentul sesizării tribunalului.

În situaţia Consiliului de Stat, amânarea executării este acordată de secţia de contencios, de Adunarea în plen sau de subsecţii.

Amânarea poate fi ordonată în apel, din momentul în care executarea hotărârii din prima instanţă riscă să expună apelantul la pierderea definitivă a unei sume de bani.

Un decret din 12 mai 1980 a stabilit că Tribunalul administrativ poate acorda amânarea executării în materia intrării şi şederii străinilor în ţară, iar decretul din 27 ianuarie 1983 a suprimat restricţiile impuse tribunalelor administrative în materiile interesând ordinea publică.

Deciziile prin care se acordă sau se refuză amânarea executării hotărârilor pot face obiectul unui apel în faţa curţilor administrative de apel sau în faţa Consiliului de Stat şi fac obiectul unei proceduri speciale.

Curtea poate în apel să ordone amânarea executării unei decizii de primă instanţă, dacă această executare riscă să expună apelantul la pierderea definitivă a unei sume de bani.

Etapele procesului sunt următoarele:

- cererea reclamantatului se va trimite la grefa Tribunalului sau la Secretariatul Consiliului de Stat;

- se desemnează un raportor şi un comisar al guvernului care, în ciuda numelui său, nu este un reprezentant al executivului;

- se va înmâna cererea şi celeilalte părţi, pentru a-şi construi apărarea;

- judecătorul poate cere efectuarea unei expertize, a unei anchete sau a unei verificări, după caz;

- raportorul va citi cererea reclamantului, va face un rezumat privind obiectul procesului şi va întocmi un proiect de hotărâre;

- avocaţii pot prezenta observaţii orale, fără să modifice concluziile scrise;

- comisarul guvernului citeşte concluziile şi propune o soluţie;

- urmează deliberarea.

Şedinţele de judecată ale Consiliului de Stat, ale Curţilor administrative de apel şi ale tribunalelor administrative sunt publice; dar nici un principiu general de drept nu prevede publicitatea şedinţelor din cadrul oricărei jurisdicţii administrative.

Deliberarea are loc în camera de consiliu, în prezenţa comisarului guvernului, acesta din urmă neparticipând la vot.

Apelul poate fi intentat în termen de 2 luni, nu are efect suspensiv, dar, aşa cum am mai arătat, Consiliul de Stat, la cererea uneia dintre părţi, poate dispune amânarea.

Apelul are un efect devolutiv: judecătorul de apel va judeca din nou litigiul, asemeni judecătorului de la prima instanţă.

Recursul în casaţie nu este un nou grad de jurisdicţie; ca şi în materie civilă, acest recurs tinde să verifice conformitatea în drept a unei sentinţe date.

Termenul pentru recursul în casaţie este de două luni, nu are efect suspensiv, dar Consiliul de Stat poate cere amânarea. 

Motivele recursului sunt identice cu cele ale recursului pentru exces de putere (incompetenţă, viciu de formă, încălcarea legii).

 

 

2. 2. Germania

Printre numeroasele mecanisme şi proceduri de control ale administraţiei, care merg de la verificarea conturilor statului şi al comunelor la controlul social neoficial prin mass-media şi trecând prin controlul parlamentar, caracterizat de responsabilitatea ministerială, interesează aici autocontrolul administraţiei în procedura opunerii şi controlul judiciar.

Procedura opunerii este o procedură preliminară extrajudiciară în cursul căreia sunt examinate de către administraţie, în ultimă instanţă, legalitatea şi oportunitatea adoptării sau refuzul emiterii unui act administrativ. Această procedură preliminară trebuie îndeplinită pentru că poate interveni o decizie în fond asupra recursului în anulare sau în executare. Acest control a posteriori, care permite în particular – de asemenea – verificarea oportunităţii deciziilor discreţionare, se soldează în majoritatea cazurilor cu o decizie favorabilă reclamantului, uşurând sarcina tribunalelor administrative.

Art. 19 paragraful IV teza 1 din Legea fundamentală garantează protecţia tribunalelor împotriva încălcării legilor de către puterea publică. În baza dispoziţiilor generale ale paragrafului 40 din Codul tribunalelor administrative, căile de recurs de drept administrativ sunt deschise în toate procedurile contencioase de drept public, mai puţin în contenciosul constituţional, cu excepţia cazului în care o lege federală nu prevede o procedură specială. Jurisdicţia administrativă generală este organizată pe trei grade: tribunalul administrativ, tribunalul administrativ superior sau curtea administrativă şi Curtea administrativă federală. Paralel, există mai multe jurisdicţii administrative speciale.

După tipul protecţiei cerute, se distinge între recursul constitutiv de drepturi, recursul în prestaţie şi recursul în constatare. Tipul clasic de recurs în procesul administrativ este recursul constitutiv de drepturi, sub forma recursului în anulare, care are ca urmare anularea unui act administrativ de către tribunal. În cazul recursului în prestaţie, el reprezintă o condamnare a administraţiei la îndeplinirea unui anumit act sau a unei omisiuni. Există o distincţie între recursul în prestaţie – în general – şi recursul în executare, care are ca obiect emiterea unui act administrativ. Recursul în constatare vizează constatarea existenţei sau absenţei unui raport juridic de drept public. O cerere de control a legalităţii este un tip particular de recurs în constatare. Această cerere poartă asupra examinării validităţii anumitor reguli juridice de nivel inferior legii. 

Recurentul trebuie să respecte anumite condiţii de formă şi de termen, trebuie să respecte procedura opunerii şi în cazul recursului în anulare, în executare şi în prestaţie trebuie să arate dreptul subiectiv lezat. În schimb, apărarea simplelor interese intelectuale sau economice nu justifică intentarea unui recurs.

În principiu, legalitatea actului administrativ contestat face obiectul unei verificări complete. Controlul judecătorului este limitat de legiuitor, care acordă administraţiei o marjă de apreciere sau de oportunitate şi, prin aceasta, îi conferă acestuia din urmă un drept de “decizie finală”. În cazul deciziilor discreţionare, tribunalul verifică doar dacă limitele legale ale puterii de apreciere au fost depăşite sau dacă această putere nu a fost utilizată într-un scop contrar celui pentru care a fost instituit (paragraful 114 din Codul tribunalelor administrative).

Procesul administrativ, contrar celui civil, funcţionează numai după principiul “inchizitorial”, altfel spus, tribunalul acţionează din oficiu pentru determinarea faptelor, fără a fi legat de expunerile părţilor. Celelalte principii care se aplică sunt principiul disponibilităţii (părţile sunt suverane în definirea obiectului procesului) şi principiul oralităţii dezbaterilor, verificarea publicităţii dezbaterilor făcându-se chiar de către judecător.

În contenciosul de drept public, anumite materii sunt în mod tradiţional încredinţate tribunalelor ordinare, iar nu tribunalelor administrative, cum ar fi acţiunile în răspundere administrativă, pentru obţinerea despăgubirii pentru expropriere şi pentru determinarea unui prejudiciu, precum şi toate diferendele privind bunurile.

În anumite situaţii, Curtea Constituţională Federală asigură protecţia contra administraţiei. Orice cetăţean care afirmă că drepturile sale fundamentale au fost încălcate de către puterea publică poate formula un recurs constituţional în faţa Curţii. Trebuie precizat că acest tip de recurs este, în principiu, permis numai după epuizarea celorlalte căi de recurs. Problemele de drept administrativ pot fi soluţionate în mod egal şi în faţa Curţii Constituţionale Federale în cadrul unei proceduri de “control in abstracto” al constituţionalităţii textelor respective. Se apreciază, în acest sens, că această instituţie a marcat în mod profund dreptul administrativ german actual.

R. Herzog, profesor de drept public şi preşedinte al Curţii Constituţionale Federale consideră că poziţia extrem de solidă a celei de-a treia puteri este caracteristica cea mai frapantă a Legii fundamentale. Spre deosebire de tradiţia franceză, unde funcţia de protecţie a tribunalelor se exercită în mod esenţial în cadrul unui control obiectiv al executivului, procesul administrativ german are ca scop protejarea drepturilor subiective ale individului. Acest lucru a fost exprimat în garanţia cuprinsă în art. 19 paragraful IV, teza întâi din Legea fundamentală, conform căruia orice particular lezat în drepturile sale de către puterea publică trebuie să dispună de o cale de recurs. Conceptul de protecţie subiectivă explică, în egală măsură, condiţiile puse pentru admisibilitatea recursului în procesul administrativ german, cât şi recursul ca mijloc de corectare a actelor administrative. Aspectul protecţiei drepturilor individului se manifestă şi în dispoziţiile privind protecţia provizorie: dacă în majoritatea sistemelor judiciare se cere o decizie jurisdicţională de urgenţă, în Germania, pentru asigurarea unei protecţii provizorii, simplul fapt al formulării unei opoziţii sau al intentării unei acţiuni în anularea actului administrativ, poate – în principiu – să împiedice executarea actului administrativ incriminat. Funcţiunea procedurală a controlului obiectiv al administraţiei explică efectul suspensiv al introducerii recursului.

 

2. 3. Italia

Protecţia acordată cetăţenilor de către tribunale contra administraţiei publice este garantată de art. 24 alin. (1) şi art. 113 alin. (1) şi (2) din Constituţie, care stipulează că recursul în faţa tribunalelor administrative este posibil şi împotriva actelor administraţiei publice. Constituţia actuală a preluat din sistemul constituţional anterior dubla jurisdicţie, conform căreia, ca regulă generală, tribunalele ordinare sunt competente în materia contenciosului având ca obiect drepturile subiective, iar tribunalele administrative pentru cel relativ la interesele legitime. Distincţia istorică între drepturi subiective – private sau publice – şi interesele legitime şi juridic protejate este contestată. Conflictele de competenţă sunt soluţionate de către Curtea de Casaţie care defineşte domeniul de competenţă efectivă al tribunalelor administrative.

Jurisdicţia administrativă este organizată în două grade. În primă instanţă judecă tribunalele administrative regionale, create în 1971, iar în a doua instanţă, secţiile de contencios ale Consiliului de Stat. Paralel tribunalelor administrative generale, există o serie de tribunale administrative speciale. Tribunalele administrative au o competenţă generală pentru a se pronunţa asupra legalităţii actelor administrative care lezează interesele legitime ale recurentului. Recursul are un rezultat favorabil dacă măsura administrativă este ilegală. Motivele de anulare avute în vedere sunt incompetenţa, excesul de putere şi încălcarea dreptului. Dispoziţiile legale speciale pot atribui tribunalelor administrative anumite competenţe lărgite în materie de examinare şi decizie, în virtutea cărora acestea se pot pronunţa atât asupra oportunităţii actelor administrative, cât şi asupra drepturilor subiective definite în mod specific (această din urmă prerogativă poartă denumirea de “competenţă exclusivă”).

Recursul în faţa tribunalelor ordinare este deschis pentru protejarea drepturilor subiective contra măsurilor administraţiei care depăşesc cadrul puterii legitime. Tribunalele ordinare nu sunt autorizate să modifice sau să revoce un act administrativ; ele se pot pronunţa în sensul confirmării unui drept sau al condamnării administraţiei la daune-interese. În sfârşit, Curtea Constituţională poate soluţiona problemele de drept administrativ, cum ar fi pronunţarea asupra actelor legislative ale executivului în cadrul controlului lor de constituţionalitate.

În paralel cu tribunalele, există în interiorul administraţiei trei tipuri de recurs. Opoziţia este adresată autorităţii emitente – acest recurs nu este autorizat decât în cazurile prevăzute de lege. Recursul ierarhic este adresat autorităţii superioare – un asemenea recurs se poate exercita împotriva tuturor actelor administrative emanate de la un organ ierarhic inferior. Recursul extraordinar al Preşedintelui Republicii se poate formula împotriva tuturor actelor administrative definitive într-un termen de 120 de zile.

Protecţia juridică a cetăţenilor împotriva administraţiei este completată printr-un control politic al parlamentului asupra executivului, care se exercită sub forma interpelărilor, anchetelor, investigaţiilor, dezbaterilor privind adoptarea bugetului şi aprobarea contului său de execuţie. 

 

2. 4. Marea Britanie

Primatul aspectului procedural este caracteristic raportului între dreptul administrativ material şi cel procedural. Sistemul englez tradiţional, în care un solicitant nu poate avea câştig de cauză în acţiunea sa, dacă nu poate cita writs-urile (ubi remedium, ibi jus) îşi produce efectele până astăzi, în ciuda reformelor fundamentale adoptate ulterior. 

În ceea ce priveşte căile de recurs contra administraţiei, se distinge între statutary appeal care provine din lege şi judicial review care face parte în mod tradiţional din opera justiţiei. Căile de recurs prevăzute de legea scrisă nu reglementează decât câteva materii particulare. Prerogative writs formează recursurile elaborate iniţial de către tribunalele regale pentru impunerea drepturilor Coroanei; acest drept are o importanţă primordială pentru protecţia asigurată la nivelul dreptului administrativ. El poate avea ca obiect anularea actelor de putere publică existente, interdicţia unor asemenea acte iminente sau obligarea la luarea unei măsuri estimată drept imperativă de către judecător (orders of certionari, prohibition, mandamus) sau de a servi controlului în cazul unei măsuri privative de libertate (writ of habeas corpus). Aceste proceduri de drept public se disting de acţiunile de drept privat “ordinar”, adică de cele în reparaţie (damages), în constatarea unor drepturi (declarations) şi în porunca de a face sau de a nu face (injunctions). Dar această distincţie şi-a pierdut importanţa sa, deoarece după 1978 toate aceste forme de acţiuni (cu excepţia acelui writ of habeas corpus, de o importanţă neglijabilă pentru dreptul administrativ) au putut fi exercitate printr-o acţiune uniformă vizând obţinerea unei decizii judiciare şi relevând o procedură unificată. Competenţa revine instanţelor începând de la High Court la Divisional Court şi la Queen’s Bench Division. Cel care acţionează în justiţie trebuie să introducă cererea sa în cadrul unui termen rezonabil şi pentru un interes suficient. Necesitatea unui interes suficient a fost recent interpretată de o manieră liberală de către Camera Lorzilor şi el nu exclude, în anumite cazuri, acţiunile colective. 

Nu sunt rare cazurile în care legile moderne precizează că o decizie a unui minister sau a administraţiei este definitivă şi irevocabilă. Pentru acestea, controlul judiciar este exclus.

O situaţie caracteristică în sensul admiterii controlului jurisdicţional îl prezintă aşa-numitul caz “Anisminic Ltd. v. Foreign Compensation Commission”, în care Camera Lorzilor a declarat că o asemenea dispoziţie nu exclude în mod fundamental controlul judiciar în măsura în care decizia administrativă a avut la bază un viciu de competenţă a administraţiei.

Interpretarea restrictivă a unor asemenea dispoziţii legale de excludere şi de aplicare în mod liberal a exigenţei lui locus standi exprimă grija tribunalelor de supunere a tuturor categoriilor de acte controlului juridic.

Până la promulgarea actului numit “Crown Proceedings Act” (1947), responsabilitatea Coroanei şi a puterilor publice a fost diminuată prin aplicarea principiului The King can do no wrong. Ţinând cont de identitatea istorică a regelui şi a justiţiei, părea absurdă chemarea în judecată a regelui sau a funcţionarilor săi pentru daune. Coroana continuă să se bucure de anumite privilegii în materia responsabilităţii, ceea ce astăzi dă naştere la critici crescânde. În principiu, acţiunile în reparaţie pentru acte ilicite sau pentru nerespectarea unui contract care sunt intentate împotriva Coroanei sau a autorităţilor locale sunt judecate în conformitate cu principiile generale ale lui common law.

În paralel cu protecţia pe care o oferă puterea judecătorească, controlul administraţiei de către jurisdicţiile speciale a cunoscut o importanţă crescută. Astăzi există mai mult de 2000 de categorii diferite de jurisdicţii care au fost create în cadrul legislaţiei sociale, spre exemplu în domeniul asigurărilor sociale sau cel al dreptului muncii. Aceste instanţe jurisdicţionale cunosc recursul introdus contra măsurilor administrative. Compunerea lor (un jurist ca preşedinte şi doi asesori care nu sunt magistraţi), procedura şi controlul în drept al deciziilor lor de către jurisdicţii de drept comun sunt organizate într-un mod foarte variat. 

Specificitatea acestor tribunale o imprimă reunirea elementelor administrative şi a celor (cvasi)jurisdicţionale.

Odată cu creşterea numărului acestor noi tribunale după primul război mondial, criticile s-au înmulţit în ceea ce priveşte insuficienţa garanţiilor procedurale şi a lipsei protecţiei juridice împotriva deciziilor lor. Astfel, în 1955 a fost instituit organul numit Committee on Administrative Tribunal and Enquiries (Commission Franks), care a condus la adoptarea unei legi în anul următor. Aceasta a înlocuit respectivul organ cu un Council of Tribunals care exercită o sarcină de supervizare a diferitelor tribunale şi care prezintă Parlamentului un raport anual. Pe de altă parte, această lege a asigurat garanţii procesuale privind drepturile cetăţeneşti şi a ameliorat posibilităţile de control judiciar asupra deciziilor tribunalelor.

Administraţia este supusă controlului Parlamentului. Pe lângă responsabilitatea miniştrilor în faţa Parlamentului şi folosirea de către deputaţi a orelor de şedinţă rezervate întrebărilor, controlul anumitor sectoare ale administraţiei este efectuat de aşa-numitele Select Committees. Instituirea Comisarului parlamentar pentru administraţie, creat în 1967, este inspirată din modelul danez al Ombudsaman-ului. Comisarul parlamentar este numit de către Primul ministru (iar nu ales de Parlament) şi el nu poate interveni decât dacă este sesizat de către un deputat al Camerei Comunelor, iar nu de către cererea directă a unui cetăţean.

Tribunalele administrative britanice

Ministerul Justiţiei desemna la 1 noiembrie 1955 o comisie prezidată de Sir Oliver Franks şi însărcinată să “facă recomandări privind organizarea şi funcţionarea unor tribunale, altele decât curţile obişnuite de justiţie…”. Comisia Franks redactează un raport la 16 iulie 1957 şi o serie din concluziile acestuia sunt reluate în Tribunals and Enquiries Act din 1958, prin care se recunoaşte existenţa tribunalelor administrative, chiar dacă termenul ca atare nu apărea.

Astăzi, tribunalele administrative britanice sunt puţin cunoscute, chiar de publicul avizat.

Remediul împotriva proastei administraţii părea a fi instituţia comisarului parlamentar pentru administraţie, creată printr-o lege din 1967.

Notoritatea Ombudsman-ului britanic se datorează în primul rând influenţei sale în rândul parlamentarilor, publicităţii raportului său anual, cât şi caracterului său unic; în schimb, tribunalele administrative îi interesează prea puţin pe parlamentari, lucrează într-un mod mai discret şi sunt împărţite pe mai multe domenii administrative şi în mai multe puncte din teritoriu.

Consiliul tribunalelor se străduie, ca atare, să asigure acestui ansamblu un minimum de armonie.

Tribunalele administrative sunt create prin lege din următoarele motive. În primul rând, ele pot să aibă în vedere absenţa unei reguli generale de recurs ierarhic: deciziile administrative luate de un director de şcoală nu sunt susceptibile a priori de recurs nici în faţa consiliului municipal, nici în faţa ministrului. De aceea, legea învăţământului – Education Act – a instituit comitetele de apel ale învăţământului.

În 1991, sistemul judiciar britanic număra 70 de categorii de tribunale administrative. Ele nu au o competenţă generală: ar fi inexact să spunem că dreptul administrativ pune bazele competenţei acestor tribunale.

Tribunalele pot fi regrupate în 5 categorii, în funcţie de vocaţia lor: tribunalele economice, fiscale, sociale, cele statuând asupra unor probleme relative la drepturile omului şi cele imobiliare.

Tribunalele administrative funcţionează în Anglia şi Ţara Galilor, ele extinzându-şi competenţa şi asupra Scoţiei şi aceasta doar dacă legile speciale nu prevăd necesitatea existenţei unor tribunale asemănătoare şi aici.

Scoţia are, în schimb, tribunale proprii: de exemplu, Comisia micilor fermieri (Crofters Commission), care scuteşte tribunalul funciar de cele mai simple litigii, sau cele 12 comisii privind munca minorilor.

În privinţa procedurii, fiecare tribunal îşi stabileşte propriile reguli, de cele mai multe ori nescrise. Dar raportul Franks arată că tribunalele trebuie să contribuie la o mai bună administraţie aplicând proceduri în conformitate cu principiul “natural justice”. Acest principiu, cuprinzând alte două sub-principii: audi alteram partem et nemo judex in causa sua, face apel la transparenţă, echitate, imparţialitate.

Ca orice hotărâri pronunţate de jurisdicţii de primă instanţă, deciziile tribunalelor administrative pot fi în genere atacate în apel. 

Această cale de atac este examinată de o autoritate care nu este aceeaşi pentru toate deciziile contestate. Pentru anumite tribunale, ministrul este autoritatea în faţa căruia se face apelul: ministrul comerţului este organul de apel al tribunalelor care se ocupă de litigiile legate de credite şi al tribunalelor agenţilor imobiliari; ministrul transporturilor este organul de apel când se contestă deciziile agenţilor de circulaţie. Pentru alte tribunale se prevede un tribunal de apel specific: tribunalul de apel al imigraţiei; tribunalul de apel al muncii; tribunalul funciar.

Pentru celelalte tribunale, apelul revine Curţii Superioare în Anglia şi Ţara Galilor (High Court), aşa-numitei Outer House of the Court of Session în Scoţia şi Curţii Superioare de Justiţie în Irlanda de Nord. Aşadar, tribunalele administrative sunt supuse, în mare parte, jurisdicţiei judiciare.

Hotărârile tribunalelor de apel care nu au judecat în ultimă instanţă şi cele ale Curţii Superioare pot fi aduse în faţa Curţii de apel pentru Anglia, Ţara Galilor şi Irlanda de Nord şi în faţa aşa-numitei Inner House of the Court of Session pentru Scoţia; în final, deciziile pot, în ultimă instanţă, să facă obiectul unui recurs în faţa Camerei Lorzilor. 

Deciziile tribunalelor administrative şi cele ale miniştrilor pot fi supuse unei revizuiri judiciare în faţa Curţii Superioare. Dacă apelul este calea de a impune o decizie judecătorului de la fond, revizuirea judiciară nu poate decât să anuleze sau să confirme decizia tribunalului.

Din cele de mai sus, se poate lesne observa că tribunalele administrative britanice au puţine puncte comune cu cele franceze, bunăoară. În primul rând, membrii lor nu sunt întotdeauna independenţi şi, ca atare, aceste tribunale nu sunt recunoscute ca fiind jurisdicţii prin ele însele. În această postură, tribunalele nu se pronunţă asupra acelor litigii care în doctrina şi practica franceză constituie o mare parte a contenciosului administrativ (alegeri locale, funcţia publică, responsabilitate, urbanism etc.). Ele nu au o competenţă generală în litigiile ce ţin de domeniul administrativ, ci, în mod paradoxal, hotărăsc asupra litigiilor care în Franţa revin judecătorului judiciar.

 

2. 5. Belgia

Cetăţeanul are două posibilităţi pentru a obţine protecţia împotriva actelor administraţiei: pe de o parte, acesta poate, pe calea recursului administrativ, să obţină controlul legalităţii unui act administrativ în chiar cadrul administraţiei, pe de altă parte, el poate apela la calea recursului în contencios.

Recursul administrativ poate fi formulat la organul administrativ emitent al actului administrativ respectiv (recursul graţios), sau la un organ ierarhic superior (recursul ierarhic). Este, de asemenea, posibilă obţinerea anulării actului ilegal adoptat de un serviciu descentralizat, de către un organ tutelar al acestuia. În asemenea cazuri, Consiliul de Stat leagă admisibilitatea unui recurs în contencios de existenţa prealabilă a procedurii recursului administrativ.

Controlul jurisdicţional al legalităţii actelor şi reglementărilor administrative poate fi cerut şi tribunalelor ordinare, ca şi jurisdicţiei administrative. Reglementarea problemelor de competenţă este dată de art. 92 şi 93 din Constituţie. Primul articol dispune că aceste contestaţii care au ca obiect drepturile civile sunt de competenţa exclusivă a tribunalelor (cum ar fi, de exemplu, cererile de despăgubire privind dreptul public şi contenciosul contractelor administrative). Art. 93 din Constituţie atribuie competenţa tribunalelor ordinare pentru litigiile privind drepturile politice. Tribunalelor administrative li se dă o competenţă de atribuire, limitată la contenciosul drepturilor subiective care nu ţin de sfera dreptului civil.

Pe de altă parte, Consiliul de Stat, jurisdicţia administrativă supremă dispune de o competenţă generală pentru contenciosul administrativ. Există de asemenea, patru sute de organe jurisdicţionale create în baza art. 93 din Constituţie pentru litigii de natură specială privind dreptul administrativ.

Competenţa Consiliului de Stat pentru contenciosul administrativ rezultă din Legea privind această instanţă datând din 23 decembrie 1946, care, prin art. 14 reglementează categoria cea mai importantă de recurs, recursul în anulare. Această dispoziţie prevede trei motive de anulare a unui act administrativ: excesul de putere, deturnarea puterii şi încălcarea formelor substanţiale sancţionate cu nulitatea. Nu se poate anula un act administrativ pentru putere discreţionară şi nici pe motiv de oportunitate.

Privitor la efectele produse prin anularea unui act sau reglementări administrative, acestea se produc erga omnes, iar deciziile jurisdicţionale de drept comun pronunţate în baza art. 107 din Constituţie produc doar efecte inter partes. Acestea din urmă sunt declarate necontrângătoare sau inaplicabile. 

Chiar dacă cetăţeanul dispune de alte mijloace pentru apelarea la puterea publică în vederea respectării legii, recursul în anulare pentru exces de putere este considerat mijlocul cel mai potrivit pentru garantarea respectării principiului legalităţii; el se poate formula în principiu împotriva tuturor măsurilor luate de către administraţie.

 

2. 6. Danemarca

Organizarea judiciară şi procedura sunt stabilite prin Legea privind administrarea justiţiei. Nu există o jurisdicţie administrativă specială. Protecţia faţă de executiv este asigurată de către o jurisdicţie unitară în cadrul procedurii civile. Procesul este guvernat de principiile oralităţii şi al procedurii acuzatorii. În general, se trece prin două din cele trei grade de jurisdicţie, care sunt: tribunalul de primă instanţă, curtea de apel şi Curtea Supremă. Efectele deciziilor depind de obiectul cererii. De asemenea, nu există sistem care să conţină mai multe categorii de acţiuni. Din momentul în care reclamantul face dovada existenţei unui interes legal, tribunalele examinează şi concordanţa actelor administrative cu normele administrative. Uneori, tribunalele pot controla constituţionalitatea legilor parlamentului. În privinţa actelor administrative, tribunalele controlează viciile administrative şi abuzul de putere.

Controlul extrajudiciar al administraţiei vizează procedura recursului administrativ şi instituţia Ombudsman-ului. De aceea, controlul parlamentar şi politic sub forma responsabilităţii ministeriale în faţa Parlamentului nu ocupă în practică un rol important.

Textele normative şi actele administrative pot fi contestate în cadrul administraţiei pe calea recursului ierarhic superior. Acest tip de control poate examina şi oportunitatea unei astfel de decizii. Există, de asemenea, o serie de comisii de recurs. Ele sunt separate de administraţie în plan funcţional şi, în baza procedurii cvasi-jurisdicţionale. Aceste comisii instituite prin legi speciale, care se aseamănă tribunalelor administrative britanice, sunt organizate foarte divers. Împotriva deciziilor lor se poate face recurs pe cale judiciară.

Ombudsman-ul, la origine instituţie nordică de control al administraţiei, s-a extins ulterior şi în alte ţări. Acesta este numit de Folketing (Parlament), în virtutea paragrafului 55 din Constituţie, şi este însărcinat cu prerogativa controlului administraţiei civile şi militare. O lege specială abilitează deschiderea de anchete, de denunţare a actelor administrative autorităţilor competente precum şi de emitere a avizelor. El poate interveni din oficiu sau la cererea cetăţenilor care au epuizat calea recursului graţios. El prezintă un raport anual Parlamentului. Ombudsman-ul nu dispune în practică de puteri coercitive propriu-zise, însă avizele sale se bucură de o mare autoritate. În multe situaţii, Ombudsman-ul îşi exprimă poziţia sa relativ la aplicarea principiilor generale de drept, în special în ceea ce priveşte principiile procedurii administrative, care trebuie să respecte dreptul la apărare. Aceste avize, care se bazează pe o analiză minuţioasă a legislaţiei, a jurisprudenţei, a practicii administrative şi a doctrinei, sunt aplicate asemeni normelor de drept în vigoare. 

 

2. 7. Grecia

În Grecia există o jurisdicţie administrativă specifică din 1929. De la fondarea statului elen modern, contenciosul administrativ a fost încredinţat unei jurisdicţii administrative speciale. După modelul francez, în 1835 s-a instituit un Consiliu de Stat care, printre alte funcţii consultative, are atribuţii jurisdicţionale. Constituţia din 1844, care făcea trecerea de la monarhia absolută la cea constituţională, a suprimat jurisdicţia administrativă, asimilată tradiţiei absolutiste, şi a adoptat sistemul jurisdicţiei unice. Consiliul de Stat a fost reinstituit în 1828 – 1829, iar prin Constituţiile din 1911 şi 1927 au fost create noi condiţii. 

Art. 95 al Constituţiei actuale (1975) reglementează rolul Consiliului de Stat, primă şi ultimă instanţă în ceea ce priveşte recursurile privind actele executorii ale autorităţilor administrative pentru exces de putere sau pentru încălcarea legii, ca şi pentru contenciosul administrativ substanţial, care a fost atribuit acestei instanţe prin Constituţie sau lege. În ceea ce priveşte admisibilitatea şi fundamentul cererii de anulare, ele au fost inspirate din modelul francez al recursului pentru exces de putere. Recursul este admisibil doar dacă recurentul face dovada unui interes direct, actual şi personal.

Dincolo de competenţele sale în primă instanţă, Consiliul de Stat are atribuţii în ceea ce priveşte casarea deciziilor tribunalelor administrative. Crearea unei jurisdicţii administrative generale prin Constituţia din 1975 a fost realizată prin Legea nr. 1406/ 1983, intrată în vigoare la 11 iunie 1985. Ea a creat tribunale administrative generale şi o Curte Specială Superioară. 

Aceasta din urmă, asumându-şi atribuţiile unei Curţi Constituţionale, are competenţa de a rezolva conflictele dintre jurisdicţia administrativă şi cea civilă.

Există un control extrajudiciar al administraţiei care se efectuează prin intermediul responsabilităţii ministeriale, ca şi prin controlul intern al administraţiei. Acesta din urmă se declanşează fie prin reclamaţia cetăţeanului în exerciţiul dreptului său de petiţionare (art. 10 din Constituţie) care contestă actele administrative la autoritatea emitentă sau la cea ierarhic superior, fie printr-o reclamaţie ce are un fundament juridic specific şi asemănător unei căi de recurs. Această procedură este o condiţie prealabilă de admisibilitate pentru introducerea unui recurs în anulare în faţa Consiliului de Stat. 

 

2. 8. Irlanda

În ceea ce priveşte căile de recurs contra actelor administrative, se face o distincţie între appeal şi rewiev. Appeal se adresează unei instanţe administrative superioare sau unui tribunal, având ca obiect înlocuirea totală sau parţială a deciziei contestate şi trebuie autorizat de lege. O cerere în revizuire (review) nu vizează o nouă decizie, ci un control al măsurii iniţiale, cu scopul de a se afla dacă a fost luată ultra vires. 

Condiţiile prealabile de admisibilitate în justiţie a recursului, regulile de procedură şi întinderea controlului variază în funcţie de formele recursului. Dificultăţile cetăţeanului în a alege forma de recurs cea mai favorabilă şi lacunele care rezultă în planul protecţiei judiciare au fost formulate de Law Reform Commission, prin analogie cu reforma britanică a Supreme Court Rules (1977), care a propus adoptarea unei reglementări unice în ceea ce priveşte controlul judiciar reunind diferite tipuri de recurs. Procedura iniţială a lui habeas corpus a beneficiat de o reglementare specială în art. 40.4 din Constituţie.

De asemenea, în Irlanda, funcţiunile jurisdicţionale sunt în mod frecvent încredinţate organismelor ministeriale specifice şi tribunalelor administrative speciale. Se citează aici Employment Appeals Tribunal, competent în domeniul dreptului muncii şi tribunalele existente în domeniul protecţiei sociale. Exigenţele în materie procedurală care trebuie respectate de tribunale, precum şi întinderea controlului judiciar şi extrajudiciar al acestora au făcut obiectul unor dezbateri aprinse în doctrina irlandeză.

În paralel cu introducerea Ombudsman-ului, trebuie menţionată “intervenţiile binevoitoare” neoficiale ale parlamentarilor care, la cererea alegătorilor lor, se interesează direct de mersul administraţiei. 

 

2. 9. Luxemburg

Conform legii din 1961, Consiliul de Stat este competent ca jurisdicţie de apel în procedura modificatoare (contenciosul în reformare), în care el poate eventual substitui decizia sa deciziei administrative trimisă lui pentru recurare în nulitate (contenciosul în anulare). Recursul în anulare este instrumentul de protecţie cel mai accesibil persoanei împotriva deciziilor arbitrare ale administraţiei şi constituie nucleul procedurilor în faţa Consiliului de Stat. Recursul în anulare vizează o decizie administrativă individuală care încalcă un interes personal şi legitim, dar nu este necesară invocarea de către persoana în cauză a unui drept subiectiv lezat. Contrar jurisprudenţei Consiliului de Stat francez sunt excluse controlului legile şi actele normative ale administraţiei.

Conform art. 95 din Constituţie, reglementările cu caracter general ale administraţiei pot fi supuse controlului judiciar pe calea excepţiilor ridicate în timpul procesului. Tribunalele ordinare nu trebuie să aplice deciziile şi reglementările cu caracter normativ (la nivel general şi local) decât dacă ele sunt conforme legilor. Acest control privind legalitatea actelor executivului nu este sinonim controlului a posteriori al constituţionalităţii legilor; totuşi, Consiliul de Stat se pronunţă printr-un vot asupra constituţionalităţii legilor înainte de promulgare.

În Luxemburg nu există tribunale administrative în primă instanţă ale căror decizii să poată face obiectul unui recurs în faţa Consiliului de Stat; în schimb, există organe administrative, numite jurisdicţii administrative, care sunt instanţe de recurs inferioare Consiliului de Stat şi ale căror decizii au caracteristicile unei judecaţi în fond; pe de altă parte, când este vorba de contenciosul administrativ, Curtea de Casaţie (jurisdicţie ordinară de altfel), este superioară celeilalte ordini jurisdicţionale. Dreptul administrativ luxemburghez cunoaşte astfel două căi de recurs:

- in materie fiscală, o opoziţie este depusă împotriva unei decizii administrative în faţa unei instanţe administrative superioare, cu excepţia materiei taxelor profesionale;

- situaţia este diferită când anumite jurisdicţii administrative judecând în grade inferioare, cum ar fi cazul contenciosului administrativ în materia asigurărilor sociale. În acest caz, un recurs se poate formula împotriva unei decizii administrative în faţa unui tribunal inferior, a cărui judecată se poate controla in fine de către Curtea de Casaţie. 

2. 10. Olanda

Protecţia contra actelor administrative constituie “un labirint de instanţe şi de proceduri de recurs”. Se disting trei căi de recurs. Astfel, recursul în anulare în faţa unei instanţe superioare a administraţiei, cum ar fi comisiile provinciale: controlul poartă asupra legalităţii şi oportunităţii deciziei administraţiei subordonate. Apoi, există recursul la tribunalele administrative – tribunalele administrative speciale competente în anumite materii privind dreptul public (de exemplu, secţiunea contencioasă a Consiliului de Stat care posedă o competenţă subsidiară în ceea ce priveşte recursul în anulare a deciziilor administrative). În aceste două situaţii, există un control aprofundat al legalităţii pe baza legilor şi a principiilor generale ale dreptului. A treia cale este recursul la tribunalele ordinare: ele sunt competente în materia contenciosului administrativ privind deciziile legale particulare (individuale). În acest caz, controlul ia amploare numai în faţa tribunalelor administrative. Mai mult, tribunalele ordinare sunt competente, de exemplu, pentru cererile în despăgubire împotriva puterii publice fundamentate pe un cvasi-delict. În acest caz, controlul se limitează la o verificare marginală a echităţii. Fundamentele controlului le constituie legea, interdicţia abuzului de putere şi principiul echităţii, şi nu principiile unei bune administraţii.

De asemenea, administraţia poate fi controlată prin instituţia Ombudsman-ului.

 

2. 11. Portugalia

Protecţia cetăţenilor împotriva administraţiei este garantată prin Constituţie. Dispoziţia generală este cuprinsă în art. 20 care proclamă dreptul de acces la justiţie. Art. 268 paragraful 3 garantează o protecţie juridică persoanelor vătămate de către actele administrative definitive şi executorii.

Art. 212 paragraful 2 permite crearea de tribunale administrative şi fiscale. Organizarea judiciară, competenţele şi procedura în faţa tribunalelor administrative sunt reglementate detaliat de Statutul tribunalelor administrative şi fiscale, ca şi de procedura administrativă. Jurisdicţia administrativă generală este organizată în două trepte şi se compune din tribunalele administrative de arondisment şi din Tribunalul administrativ suprem. Cel mai important tip de recurs, care aminteşte de recursul pentru exces de putere din dreptul francez, este recursul în anulare.

După revizuirea Constituţiei din 1982, comisia constituţională, care a furnizat primele principii ale unei jurisprudenţe axate pe noţiunea de libertate (domeniul protecţiei drepturilor fundamentale), s-a transformat în Curte Constituţională. Dacă noua Curte Constituţională este independentă, alegerea judecătorilor este de competenţa Parlamentului.

Mai trebuie menţionat recursul în faţa instanţei administrative ierarhic superioare. De asemenea, trebuie amintită instituţia Ombudsman-ului; acesta poate fi sesizat în mod direct de către cetăţeni şi poate interveni în procesul de decizie al administraţiei, pe cale amiabilă, formulând recomandări.

 

2. 12. Spania

Art. 24 paragraful 1 al Constituţiei garantează dreptul la o protecţie jurisdicţională eficace şi completă în exerciţiul drepturilor şi intereselor legitime. Controlul judiciar al administraţiei este exercitat de către camerele administrative ale tribunalelor ordinare. În virtutea acestor reguli generale în materie de atribuire de competenţă reglementate prin legea privind jurisdicţia administrativă, aceste camere sunt competente în ceea ce priveşte toate actele administraţiei publice conduse de dreptul administrativ. Există principiul dublului grad de jurisdicţie. Camerele de drept administrativ ale Audiencias Territoriales statuează prin recurs împotriva autorităţilor administrative locale. Camerele administrative ale lui Audiencia Nacional sau Tribunal Supremo judecă recursurile împotriva autorităţilor de competenţă naţională. Tribunalo Supremo funcţionează ca instanţă de apel împotriva deciziilor Audiencias Territoriales şi Audiencia Nacional. Accesul la protecţia jurisdicţională este garantat, dacă o procedură de opunere a dus la refuzul sau tăcerea administraţiei.

O protecţie contra administraţiei este asigurată de către Tribunalul Constituţional, instituit în 1979. Competenţele sale corespund cu cele ale Curţii Constituţionale Federale germane. Un control al administraţiei se poate obţine şi pe calea recursului constituţional, dacă se produce încălcarea anumitor libertăţi fundamentale. Procedurile de control abstract şi concret al textelor normative permit controlul reglementărilor adoptate de administraţie, cu condiţia ca ele să aibă caracter legislativ. 

La capitolul instituţiilor de control extrajudiciar, trebuie menţionat Apărătorul poporului. În conformitate cu art. 54 din Constituţie şi cu legea sa organică, rolul Apărătorului, ales de Parlament, este acela de a supraveghea respectarea de către administraţie a libertăţilor fundamentale şi a principiilor directoare ale politicii sociale şi economice. Apărătorul poate interveni din oficiu sau la sesizarea unui cetăţean. El dispune de drepturi importante de informare şi inspecţie. El este autorizat să emită recomandări şi să introducă anumite acţiuni; de asemenea, prezintă anual un raport Parlamentului.

 

2. 13. Finlanda

Până la reforma din 1996, dispoziţiile privind procedura administrativă contencioasă erau incluse în mai multe acte normative. Legiuitorul a unificat referinţele la principiile generale ale procedurii jurisdicţionale. 

O lege generală privind procedura administrativă necontencioasă a fost promulgată înaintea celei privind procedura contencioasă.

Această lege generală a înlocuit un număr ridicat de dispoziţii speciale: legea privind apelul administrativ (din 1950), cea privind apelurile extraordinare (1966), patru articole din Legea privind Curtea administrativă supremă (1918), mai multe articole din cea privind tribunalele administrative regionale şi, respectiv, din cea privind procedura administrativă necontencioasă.

Noua lege nr. 586/1996 este nu numai o codificare a regulilor deja aplicate în domeniu, ci şi o reglementare nouă a unor materii importante.

Organizarea jurisdicţională finlandeză este împărţită în două ramuri, aceea a tribunalelor judiciare şi cea a tribunalelor administrative. În domeniul contenciosului administrativ, jurisdicţia supremă este Curtea administrativă supremă (creată în 1918) care funcţionează pe acelaşi nivel ierarhic cu instanţa judiciară similară – Curtea Supremă (creată, de asemenea, în 1918). Curtea administrativă supremă supraveghează activităţile jurisdicţionale exercitate de către autorităţile subordonate.

Jurisdicţiile administrative inferioare: tribunalele regionale (create în 1955) funcţionau cu o largă autonomie pe lângă prefecturi.

Din 1989, prin Legea nr. 242/ 1989, tribunalele regionale erau au separate de administraţia departamentală; membrii lor au statutul judecătorilor independenţi. O nouă lege privind tribunalele administrative regionale (nr. 43/ 1999), va intra în vigoare pe 11 noiembrie 1999.

Există, de asemenea, un număr limitat de jurisdicţii administrative specializate, precum Tribunalele apelor şi Curtea de asigurări. Curtea de asigurări este competentă, în ultimă instanţă, în ceea ce priveşte cauzele de asigurări sociale, de pensii şi de pensionare. Legiuitorul a creat, de asemenea, mai multe autorităţi administrative, care funcţionează ca organe de apel specializate, dar subordonate Curţii administrative supreme (Consiliul pe problemele rezidenţei străinilor, Comitetul de apel privind subvenţiile agricole, Comitetul de apel asupra brevetelor şi registrelor etc.).

Jurisdicţiile administrative sunt competente în examinarea apelurilor împotriva deciziilor luate de administraţie. Dreptul administraţiei de a sesiza un tribunal sau o altă autoritate contencioasă independentă, pentru obţinerea unei decizii privind drepturile şi obligaţiile, sale este garantat prin Constituţie (art. 16). Acest drept se concretizează în legea privind procedura administrativă contencioasă.

Sistemul apelului administrativ se baza pe principiul ierarhic. Legea apelului administrativ nr. 154/ 1950, abrogată de Legea nr. 586/ 1996, reglementează ca regulă generală faptul că autoritatea administrativă superioară funcţionează ca organ de apel. De la crearea sa, în 1918, Curtea administrativă supremă funcţionează ca jurisdicţie în ultimă instanţă, cu excepţia cazului în care această competenţă este atribuită Consiliului de miniştri.

După crearea tribunalelor administrative regionale, sistemul apelului ierarhic a fost abandonat, gradual, în favoarea controlului jurisdicţional. Prin reforme parţiale, autorităţile administrative au pierdut cea mai mare parte a atribuţiilor lor contencioase. Importanţa tribunalelor administrative regionale a tot crescut.

În 1998, numărul cauzelor pe rolul tribunalelor administrative regionale s-a cifrat la 18 620.

Cauzele trimise Curţii administrative supreme în 1998 au fost în număr de 4 904. Cea mai mare parte a acestor cauze au fost apelurile împotriva deciziilor tribunalelor administrative regionale.

Conform noii legi, tribunalele administrative regionale funcţionează ca organe de apel general. Dincolo de această situaţie, în cazul unei dispoziţii speciale care dispune că un alt organ este competent, apelurile se adresează acestuia.

Dispoziţiile legii noi privind procedura contencioasă nu se aplică numai jurisdicţiilor administrative având o competenţă generală. Ci şi altor organe cărora li s-au încredinţat atribuţii administrative contencioase.

Prefecturile şi, în anumite situaţii, direcţiile administrative generale, cum ar fi ministerele şi Consiliul de miniştri, păstrează anumite atribuţii contencioase.

O consecinţă a tradiţiei controlului ierarhic care nu a făcut distincţia clară între cauzele legale şi cele discreţionare se menţine în cazul tribunalelor administrative regionale vizând o anumită competenţă privind cauzele în care apelul este întemeiat pe problema oportunităţii, iar nu pe cea a legalităţii deciziei. Dacă deciziile sunt luate de consiliile municipale, examenul apelului este, în această situaţie limitat asupra problemelor de legalitate.

Domeniul puterii discreţionare a administraţiei rămâne foarte limitat. În consecinţă, tribunalele regionale se ocupă exclusiv în ceea ce priveşte aprecierea legalităţii materiale a acestor acte.

În situaţia Curţii administrative supreme, este reglementat prin lege că aceasta nu este competentă să se pronunţe în problema oportunităţii, dar trebuie să trimită respectivele cauze Consiliului de miniştri. În 1998, numărul de cauze trimise de către Curte Consiliului de miniştri a fost de 7.

Competenţa jurisdicţiilor administrative se limitează doar la examenul apelurilor. În anumite situaţii, jurisdicţiile sunt competente să se pronunţe asupra cauzelor în care două organe se socot ambele competente. În această situaţie se pot cita cazurile compensaţiilor pecuniare, cele privind alocaţiile sociale. 

Cauzele privind responsabilitatea administraţiei având ca obiect pagubele cauzate de aceasta sunt de competenţa tribunalelor judiciare. Acest lucru este o consecinţă directă a legăturii istorice între dreptul penal şi legislaţia privind despăgubirile.

Anumite decizii administrative trebuie trimise, în mod obligatoriu, tribunalului administrativ regional de către organul administrativ competent înainte ca decizia să fie aplicată. Este vorba de deciziile administrative privind libertăţile publice: internarea obligatorie a unui bolnav mintal sau a unui consumator abuziv de droguri sau de alcool.

Tribunalul administrativ regional funcţionează ca autoritate generală de apel în ceea ce priveşte deciziile luate de către autorităţile subordonate Consiliului de miniştri. Curtea administrativă supremă nu funcţionează ca autoritate de apel în primă instanţă, ci şi pentru Consiliul de miniştri şi ministere. 

Există situaţii reglementate de dispoziţii speciale conform cărora autorităţile administrative nejurisdicţionale (cum ar fi prefecturile) funcţionează ca organe de apel. În această situaţie, tribunalul administrativ regional funcţionează ca instanţă de apel (a doua instanţă). O decizie a prefecturii poate fi astfel reexaminată de către tribunalul regional. 

Legea nu modifică situaţiile menţionate mai sus în care organele jurisdicţionale sau administrative sunt specializate în apeluri privind anumite domenii, precum Curtea apelor, Curtea de asigurări etc.

Legea conţine dispoziţii privind apelul administrativ, categoria obişnuită de recurs, precum şi în ceea ce priveşte apelul extraordinar. Apelul administrativ priveşte întotdeauna o decizie individuală; o normă generală (cum ar fi un decret administrativ) nu poate fi susceptibilă de un apel administrativ. 

Există, de asemenea, un recurs special pentru anumite decizii comunale sau ale altor autorităţi ale căror decizii se găsesc în norme municipale (Legea nr. 365/ 1995) şi pentru legile ecleziale (Legile nr. 1054/ 1993 şi 521/ 1969). 

Dreptul de a face apel poate fi limitat sau refuzat în întregime. Aceste dispoziţii se găsesc în texte de lege şi în decrete. 

Astfel, anumite decizii ale unui organ local privind probleme sociale sunt irevocabile (deci nerecurabile), iar în alte situaţii dreptul de apel este limitat la o singură instanţă (jurisdicţie): tribunalul administrativ regional; în acest caz, decizia tribunalului este irevocabilă.

Legiuitorul a considerat utilă menţinerea unei interdicţii privind apelul în situaţiile în care interesul legal al administraţiei nu este evident. Limitarea dreptului de apel la o singură jurisdicţie este motivată pentru situaţiile în care administraţia trebuie să rezolve fără întârziere o cerere privind asistenţa socială.

În lucrările pregătitoare privind noua lege, guvernul a avizat o interdicţie a apelului care, în principiu, trebuie să se bazeze pe o dispoziţie legislativă. O dispoziţie prevăzută într-un decret nu este suficientă în acest domeniu.

Există situaţii în care legea încredinţează Curţii administrative supreme puterea de a selecţiona dintre cauzele aduse în faţa sa pe cele apelabile, dacă ea consideră acesta justificabil. 

În cazul în care această cauză este de o mai mică importanţă (spre exemplu în materie fiscală), tribunalul administrativ regional este în mod normal ultima jurisdicţie. Dar Curtea administrativă supremă poate, dacă respectiva cauză este considerată importantă, să acorde reclamantului un drept de apel.

O interdicţie de apelare poate fi anulată printr-un apel extraordinar. În această materie, autoritatea competentă este Curtea administrativă supremă. 

În cazul în care s-a comis o greşeală evidentă de procedură, Tribunalul administrativ regional poate fi sesizat doar după ce termenul normal de apel a expirat. Este de asemenea situaţia fraudelor de fond comise în materia impozitării.

Apelul extraordinar şi apelul în fond menţin întotdeauna măsurile excepţionale. Noua lege nu modifică situaţia anterioară în această privinţă.

Procedura administrativă contencioasă este în mod obişnuit scrisă. Legiuitorul finlandez este conştient că prin Convenţia europeană a drepturilor omului se cere ca întreaga procedură contencioasă să fie orală. 

Noua lege vizează lărgirea cadrului oralităţii în cadrul procedurii contencioase. Aceasta conţine o dispoziţie conform căreia tribunalul administrativ regional sau Curtea administrativă supremă trebuie, în anumite condiţii, să organizeze o audiere orală, dacă una din părţi o cere.

Există obligaţia de a permite întotdeauna jurisdicţiilor administrative de a continua practicarea procedurii scrise obişnuite.

Principiul bipartitismului impune ca procesul contencios să se desfăşoare între o autoritate administrativă şi un organ reprezentativ al statului. 

Autoritatea a cărei decizie a fost atacată este obligată să înlocuiască în anumite condiţii funcţiile celeilalte părţi opuse în proces.

În această situaţie, această autoritate este consultată ca subiect de apel.

În anumite cazuri speciale, un organ administrativ este autorizat să apeleze o decizie a unui alt organ administrativ (de acelaşi nivel). În ceea ce priveşte autorizaţia de funcţionare a întreprinderilor industriale a căror activitate are impact asupra mediului, decizia comisiei comunale de protecţie a mediului este susceptibilă de apel de către comisia municipală ca şi de către autorităţile responsabile privind protecţia interesului public.

În alte situaţii (cum ar fi domeniul impozitării), funcţionează bipartitismul complet. Un agent public exterior organului administrativ are ca atribuţie protejarea interesului public. Acesta este autorizat să apeleze deciziile luate de către biroul fiscal.

Noua lege nu modifică situaţia tradiţională în domeniu.

Problemele privind proba şi sarcina acesteia au o mai mică importanţă în procesul administrativ decât în cel civil. Autorităţile contencioase administrative au obligaţia stabilirii cauzei din proprie iniţiativă. 

Procedura scrisă facilitează expunerea punctelor de vedere ale administraţiei. Din acest motiv, depoziţia orală a mărturiilor este întâlnită relativ rar în contenciosul administrativ.

Noua lege dispune că partea care a pierdut procesul trebuie să-şi asume cheltuielile de judecată. Această obligaţie nu priveşte organul administrativ. Însă reclamantul poate obţine restituirea cheltuielilor sale de la administraţie. În cazul în care organul administrativ a abuzat de dreptul său de a sesiza jurisdicţia administrativă, acesta poate fi ţinută să plătească cheltuielile.

 

2. 14. Elveţia

La nivel federal, justiţia administrativă ordinară este asigurată în exclusivitate de judecători de profesie, în timp ce Tribunalul administrativ al Cantonului Grisons de pildă, este format din judecători de profesie, judecători – jurişti cu o jumătate de normă şi judecători laici. De la un canton la altul, întâlnim soluţii mai mult sau mai puţin asemănătoare, accentele punându-se în mod diferit, fie pe elementul profesional, fie pe cel laic, după tradiţia locală.

Jurisdicţia administrativă este împărţită între tribunalele administrative, pe care le-am putea numi ordinare, şi autorităţile judiciare speciale, chemate să soluţioneze litigiile dintr-un anumit domeniu. Această împărţire este valabilă atât pentru dreptul federal, cât şi pentru dreptul cantonal (al fiecărui canton în parte).

Art. 114 din Constituţia Federală prevede existenţa unei curţi administrative federale. Pe această bază, contenciosul administrativ federal este reglementat de art. 97 din Legea federală a organizării judiciare din 16 decembrie 1943.

Art. 2 şi 3 din Regulamentul Tribunalului federal din 14 decembrie 1978 enumeră competenţele celor două curţi de drept public.

Funcţiile tribunalelor administrative

a) În dreptul federal, Tribunalul federal, ca tribunal administrativ, este atât jurisdicţie de fond, cât şi instanţă de recurs.

Ca ultimă instanţă, el se pronunţă în recursurile împotriva deciziilor prevăzute la art. 5 din legea federală din 20 decembrie 1968 privind procedura administrativă.

O decizie este o măsură luată de administraţie cu ocazia aplicării dreptului federal, în vederea creării, modificării sau anulării de drepturi sau obligaţii sau a constatării existenţei, neexistenţei sau întinderii drepturilor sau obligaţiilor.

Instanţa de fond în materie administrativă a Tribunalului federal are drept obiect special acţiunile privitoare la prestaţiile pecuniare ce decurg din raporturile de muncă ale personalului federal şi din contractele de drept public încheiate de Confederaţie, acţiunile privind exonerarea de plata contribuţiilor publice cantonale, disputele dintre Confederaţie şi cantoane şi acele litigii ce rezultă din dreptul economic federal.

b) În dreptul cantonal, tribunalul administrativ poate fi sesizat, cel mai adesea, pe cale de recurs. 

Sunt susceptibile de a fi atacate prin recurs deciziile comunelor, ale altor corporaţii de drept public şi ale instituţiilor independente de drept public cantonal (de exemplu, Institutul cantonal de asigurări imobiliare).

În cazurile prevăzute de lege, Tribunalul administrativ poate revizui şi deciziile guvernului cantonal şi ale departamentelor acestuia sau chiar să judece în locul lui, dacă guvernul nu se declară în măsură să-şi exercite competenţa.

În sfârşit, Tribunalul administrativ se pronunţă în recursurile privind încălcarea drepturilor statului de către bisericile naţionale recunoscute (Biserica evanghelică reformată şi Biserica romano-catolică).

La nivel cantonal, tribunalul administrativ este autoritatea judiciară administrativă de ultimă instanţă; deciziile sale, în funcţie de obiectul lor, sunt susceptibile de recurs în faţa Tribunalului federal.

În ultimă instanţă, judecătorul administrativ are cam aceeaşi competenţă ca judecătorul de la fond din materie civilă.

În materie de recurs, dreptul federal şi cel cantonal nu limitează competenţa judecătorului administrativ de casaţie.

Judecătorul administrativ nu poate să facă dintr-o normă generală şi abstractă (lege, ordonanţă, regulament) obiectul propriei sale decizii. El poate, în schimb, în virtutea art. 113 alin. (3) din Constituţia federală, să remarce incompatibilitatea unei asemenea norme fie cu dreptul federal, fie cu dreptul cantonal de rang superior. Consecinţa va fi aceea că norma respectivă nu va fi aplicată in concreto, dar nu va fi nici anulată in abstracto, atâta vreme cât autorul ei nu a abrogat-o sau nu a modificat-o.

c) Locul tribunalelor administrative în organizarea judiciară

În dreptul federal, Curtea administrativă federală este o componentă a Tribunalului federal, deci a jurisdicţiei ordinare supreme a ţării.

Dreptul constituţional elveţian nu cunoaşte jurisdicţia constituţională de tip american sau german, lipsind cu desăvârşire controlul constituţionalităţii legilor. În raport cu dreptul cantonal, Tribunalul federal are şi atribuţiile unei curţi constituţionale, mai ales în problemele care sunt supuse atenţiei acestuia pe calea recursului de drept public.

În dreptul cantonal, Tribunalul administrativ din Grisons este instanţa judiciară supremă a cantonului; la acest nivel nu există o Curte Constituţională care să-i fie ierarhic superioară. Controlul ierarhic superior al constituţionalităţii legilor este exercitat de Tribunalul federal, sesizat pe calea recursului de drept public, în timp ce guvernul cantonal este judecătorul constituţional în ceea ce priveşte dreptul cantoanelor şi al altor corporaţii de drept public de rang inferior.

Egalitatea dintre tribunalele administrative şi tribunalele civile şi penale este asigurată de art. 68 din Legea cantonală privind Tribunalul administrativ.

 

2. 15. Bulgaria

Art. 2 din Legea contenciosului administrativ din 1979, amendată prin Legea nr. 19/ 1992, defineşte sfera actelor administrative care pot fi atacate. Sunt exceptate prevederilor acestei legi următoarele acte: 1. cele ale Preşedintelui Republicii; 2. cele ale Consiliului de miniştri; 3. cele privind planificarea dezvoltării socio-economice şi în materia preţurilor; 4. cele prin care se crează drepturi şi obligaţii pentru organele sau organismele subordonate organului emitent al actului (art. 3).

Art. 4 precizează că în cazul în care printr-un act administrativ sunt afectate drepturi sau obligaţii ale cetăţenilor sau organizaţiilor, sunt aplicabile măsurile cele mai favorabile pentru aceştia.

Principiul în materia acestei legi este acela că nu sunt percepute taxe pentru emiterea, apelarea sau punerea în practică a actelor administrative (art. 5).

Actele administrative pot fi recurate în faţa organului ierarhic superior celui emitent (art. 19 alin. (1)). Conţinutul actelor administrative poate fi schimbat pe calea procedurii administrative (alin. (2)). Sunt exceptate de la regula precedentă actele administrative emanate de la: 1. Ministere, şefii agenţiilor direct subordonate Consiliului de miniştri, de la guvernatorii locali şi de la primarul Sofiei; 2. cele pentru care, prin legi speciale, este prevăzut recursul direct în faţa instanţelor judecătoreşti sau a altor jurisdicţii speciale.

Recursul ierarhic poate fi intentat de către indivizi sau organizaţii (alin. (1) al art. 21). Acest recurs priveşte legalitatea sau corectitudinea actului administrativ în cauză.

Termenul legal pentru atacarea în recursul ierarhic este de 7 zile. Înainte de expirarea acestui termen, actul administrativ nu va fi aplicat, cu excepţia situaţiei în care părţile interesate declară în scris că nu îl vor ataca (art. 23 alin. (1)).

În ceea ce priveşte legalitatea, actele administrative pot fi atacate în faţa instanţei. Conţinutul unui document nu poate fi contestat în faţa instanţei prin apel sau protest (art. 33).

Art. 34 prevede categoriile de acte care nu pot fi atacate în instanţă: 1. cele care privesc apărarea şi securitatea statului; 2. acelea privind tranzacţiile valutare şi controlul valutar, cele privind dezvoltarea municipală; 3. cele instituind taxe la import, cu excepţia celor care determină taxele la bunurile importate pe baza unor tranzacţii comerciale internaţionale; 4. cele care sunt inatacabile, prin dispoziţia unor legi speciale sau pentru care se prevede o procedură specială de recurs sau o jurisdicţie specială.

Un recurs sau un protest se poate adresa instanţei după epuizarea tuturor posibilităţilor de atac (interne administraţiei) sau după expirarea termenului de recurs în faţa administraţiei (alin. (2) al art. 35).

Competenţa jurisdicţională revine Curţii Supreme în cazul în care actele atacate emană de la un minister, de la conducătorul unei agenţii subordonate direct Consiliului de miniştri, de la un conducător al unei alte organizaţii publice, de la un guvernator provincial sau de la primarul Sofiei. În celelalte situaţii, competenţa revine curţilor districtuale (art. 36 (2)).

Ca regulă generală, termenul de introducere a recursului în faţa instanţelor este de 7 zile (art. 37 alin. (1)). Recursul sau protestul vizând anularea actelor administrative trebuie să respecte acest termen (alin. (2)).

Recursul (sau protestul) este suspensiv de executare, cu excepţia situaţiei în care instanţa nu dispune altfel (alin. (3) al art. 37). În cazul în care organul administrativ emitent a dispus aplicarea respectivului act, instanţa poate, pe baza cererii părţilor interesate, să dispună suspendarea aplicării lui.

În trei zile de la înregistrarea recursului sau protestului, organul administrativ emitent este obligat să pună la dispoziţia instanţei întreaga documentaţie care a stat la baza emiterii actului administrativ atacat (art. 39(1)). În cazul în care organul administrativ nu se conformează, instanţa are prerogativa adresării pe căi oficiale în vederea obţinerii respectivei documentaţii (alin. (2)).

Instanţa poate verifica legalitatea actului administrativ, poate cerceta dacă a emanat de la autoritatea competentă şi poate verifica îndeplinirea normelor procedurale şi substanţiale de emitere a respectivului act. De asemenea, ea poate investiga compatibilitatea actului administrativ atacat cu scopurile legii în baza căreia s-a emis (alin. (3) al art. 41).

 

2. 16. Ungaria

Legea privind regulile generale de procedură administrativă nr. IV/ 1957, cu modificările ulterioare, reprezintă sediul materiei în domeniul contenciosului administrativ.

Organele administraţiei publice îşi îndeplinesc sarcinile cu participarea activă a publicului. Procedura administraţiei publice se întemeiază pe cooperarea efectivă dintre autorităţi şi persoanele care iau parte la procedura respectivă (sec. 2 alin. (4)).

Procedura administraţiei publice se declanşează din oficiu (ex officio) sau la cererea unui petent (sec. 13 (1)). Organul de supervizare poate institui un organ al administraţiei publice să iniţieze sau să continue procedura.

Cererea se poate adresa organului administraţiei publice oral sau în scris (sec. 16 (1)). 

Recursul este permis privind o decizie administrativă dată în primă instanţă. Dreptul de recurs este, de asemenea, permis şi persoanelor juridice afectate de o decizie (alin. (1) al sec. 62). Recursul trebuie introdus în termen de 15 zile, dacă printr-o lege specială nu se prevede altfel (alin. (2)). 

Recursul este suspensiv de executare, cu excepţia situaţiei în care organul administrativ îl pune în aplicare (sec. 63 (1)). 

Punerea în aplicare imediată a actului administrativ se impune în următoarele situaţii: a) când se pune în pericol viaţa cuiva sau când este ameninţată siguranţa publică, şi când riscul neexecutării acelui act administrativ implică un risc major sau o pagubă iremediabilă; b) prin ordinul unui organ ierarhic; c) este permis prin lege, decret-lege sau decret al Guvernului. Imediata executare a actului administrativ va fi explicată în cuprinsul său (sec 64).

Recursul va fi trimis organului tutelar împreună cu toate documentele în termen de 8 zile de la expirarea termenului de recurs, recursul trebuie să vizeze noi fapte sau să fie evident (alin. (2) al sec. 65).

Recursul este soluţionat de către organul tutelar celui emitent (sec. 66(1)).

Dacă printr-o lege nu se prevede altfel, o persoană fizică sau juridică ale cărei interese au fost vătămate poate cere instanţei examinarea bazei legale (sec. 72(1)).

O reexaminare poate interveni împotriva recursului unei persoane juridice, doar în cazul în care s-a respectat procedura recursului la administraţie, sau dacă procedura recursului la administraţie este exclusă prin lege (sec. 72 alin. (2)).

Recursul la instanţă este exclus în următoarele situaţii: a) recursul nu este permis prin lege; b) dacă actul administrativ supus recursului îşi produce deja efectele; c) dacă actul administrativ este temporar sau dacă o decizie definitivă urmează să se emită în termenul prevăzut de lege (alin. (4) al sec 72).

Instanţa are prerogativa infirmării actului atacat, sau, dacă socoteşte necesar, solicită organului emitent completarea acelui act (sec. 73 alin. (1)).

Actul administrativ atacat în instanţă va fi anulat în următoarele situaţii: a) dacă organul emitent este incompetent; b) în momentul emiterii actului atacat, un funcţionar public din cadrul organului emitent a săvârşit o infracţiune prevăzută în Codul penal în legătură cu actul în cauză (sec. 75 (1)).

 

2. 17. Polonia

Codul privind procedura administrativă din 14 iunie 1960, cu modificările ulterioare, reprezintă sediul materiei contenciosului administrativ.

Procedura autorităţilor administraţiei publice va asigura legalitate şi va face toate demersurile necesare pentru rezolvarea situaţiilor ivite, luând în considerare interesele societăţii şi pe cele legitime ale cetăţenilor (art. 7 alin. (13)).

Parte în cuprinsul procedurii administrative contencioase este acea persoană ale cărei interese legale sau obligaţii sunt afectate de proceduri sau care cere îndeplinirea unei acţiuni de către organele administraţiei publice în considerarea intereselor legale sau a obligaţiilor sale (art. 28).

Iniţierea procedurii se face din oficiu (ex officio) sau la cererea uneia din părţi, cu obligaţia notificării tuturor persoanelor care sunt părţi în cauză (art. 61, sec. 4).

În cursul procedurii, autorităţile administraţiei publice vor conduce un proces, dacă prin lege se prevede astfel (art. 89 sec. 1). Procesul (procedura contencioasă) este necesar pentru armonizarea intereselor părţilor sau pentru soluţionarea cauzei, cu participarea martorilor sau experţilor sau prin intermediul inspecţiei (sec. 2 al art. 89).

Art. 145 sec. 1 reglementează situaţiile în care procedurile pot fi redeschise în acele cauze în care s-au pronunţat decizii.

Plângerile sau cererile pot fi iniţiate în interes propriu, în interesul altor persoane sau în interesul societăţii (sec. 3 al art. 221).

Competenţa Curţii Supreme de Justiţie este reglementată prin Legea sa de organizare din 16 mai 1995, ulterior amendată.

Curtea este competentă să se pronunţe privind: 1. deciziile administrative; 2. rezoluţiile adoptate în cursul procedurilor administrative, care finalizează deciziile sau care rezolvă cauza; 3. rezoluţiile adoptate în executarea procedurilor, care pot fi recurate; 4. actele sau activităţile administraţiei publice, altele decât cele menţionate mai sus, care privesc drepturi sau obligaţii legale; 5. rezoluţii ale comunelor având ca scop reglementarea comunelor şi a actelor autorităţilor locale, constituind dreptul local; 6. rezoluţii ale comunelor, altele decât cele menţionate la punctul 5, adoptate în scopul administraţiei publice; 7. actele de supraveghere ale activităţilor unor autorităţi ale autoguvernărilor (art. 16(1)).

Curtea este de asemenea competentă să se pronunţe în cauze reglementate prin legi ale Parlamentului, prin care se cere un control jurisdicţional (alin. (2) al art. 16).

În propria jurisdicţie, Curtea va exercita un control al legalităţii, dacă prin lege nu se prevede altfel (art. 21).

Acţiunile pot fi înaintate de către orice persoană având un interes legal, de către procuror, de către Comisarul pentru apărarea drepturilor cetăţenilor şi de către orice organizaţie socială în conformitate cu scopul activităţilor lor statutare, în cauze privind interesele legale ale persoanelor lor (alin. (2) al art. 33).

 

2. 18. România

Sediul materiei în materia contenciosului administrativ este Legea nr. 29/ 7 noiembrie 1990, cu modificările ulterioare.

De asemenea, în această materie sunt aplicabile o serie de prevederi constituţionale: art. 21 privind accesul liber la justiţie şi art. 48 relativ la dreptul persoanei vătămate de o autoritate publică.

Acţiunea în contencios administrativ este deschisă oricărei persoane fizice sau juridice care se consideră vătămată în drepturile sale, printr-un act administrativ sau prin refuzul nejustificat al unei autorităţi administrative de a rezolva cererea referitoare la un drept recunoscut de lege (art. 1 alin. (1)). Soluţiile pronunţate de instanţă pot fi, conform acestui articol, anularea actului administrativ respectiv, recunoaşterea dreptului recunoscut de lege şi anularea pagubei cauzate.

Legea, în alin. (2) al art. 1 asimilează refuzului nejustificat de a rezolva cererea şi faptul de a nu răspunde petiţionarului în termen de 30 de zile de la înregistrarea cererii, sub rezerva existenţei unui alt termen stabilit printr-o lege specială.

Art. 2 enumeră finele de neprimire, adică tipurile de acte care nu pot fi atacate în justiţie:

a) actele care privesc raporturile dintre Parlament sau Preşedintele României si guvern; actele administrative de autoritate si actele de gestiune ale organelor de conducere din cadrul parlamentului; actele administrative referitoare la siguranţa interna si externa a statului, precum si cele referitoare la interpretarea si executarea actelor internaţionale, la care România este parte; masurile urgente luate de organele puterii executive pentru evitarea sau înlăturarea efectelor unor evenimente prezentând pericol public, cum sunt actele emise ca urmare a stării de necesitate sau pentru combaterea calamităţilor naturale, incendiilor de păduri, epidemiilor, epizootiilor si altor evenimente de aceeaşi gravitate; 

b) actele de comandament cu caracter militar; 

c) actele administrative pentru desfiinţarea sau modificarea cărora se prevede, prin lege speciala, o alta procedura judiciară; 

d) actele de gestiune săvârşite de stat in calitate de persoana juridica si pentru administrarea patrimoniului sau; 

e) actele administrative adoptate in exercitarea atribuţiilor de control ierarhic.

Art. 5 (1) stabileşte obligativitatea recursului graţios, adică procedura adresării unei cereri autorităţii emitente a actului în cauză; aceasta este obligată să rezolve reclamaţia în termen de 30 de zile. 

Recursul ierarhic, aşa cum el este reglementat în alin. (3) al art. 5, este facultativ; în acest caz, termenul de 30 de zile se calculează de la comunicarea de către acea autoritate a soluţiei date reclamaţiei. 

Persoana vătămată poate sesiza tribunalul în cazul în care nu este mulţumit de soluţia dată reclamaţiei, în termen de 30 de zile. Însă, în cazul nerezolvării reclamaţiei de către autoritatea emitentă (recursul graţios) sau de către cea ierarhic superioară (recursul ierarhic), se poate sesiza direct tribunalul (art. 5 alin. (4)). 

Tribunalele şi Curţile de Apel sunt competente a judeca acţiunile formulate în temeiul art. 1 din lege. Competenţa acestora revine conform regulii domiciliului reclamantului, aşa cum este ea reglementată în art. 2 şi 3 din Codul de procedură civilă (art. 7 pct. 1 din Legea nr. 59/ 23 iulie 1993 pentru modificarea Codului de procedură civilă, a Codului familiei, a Legii contenciosului administrativ nr. 29/ 1990 şi a Legii nr. 94/ 1992 privind organizarea şi funcţionarea Curţii de Conturi). 

În acest scop, au fost înfiinţate prin Legea nr. 59/ 1993 (prin art. 7 pct. 4) la Curtea Supremă de Justiţie, la curţile de apel şi la tribunale secţii de contencios administrativ.

Regula în materia efectelor juridice ale actelor administrative este aceea că ele nu sunt suspensive; ca excepţie, în cazuri bine justificate şi pentru a preveni producerea unei pagube iminente, reclamantul poate cere tribunalului să dispună suspendarea actului administrativ până la soluţionarea acţiunii (art. 9 alin. (1)).

Instanţa poate anula actul administrativ în total sau în parte, sau poate obliga autoritatea emitentă să emită un act administrativ sau să elibereze un certificat, o adeverinţă sau un înscris (art. 11 alin. (1)). De asemenea, instanţa este competentă să se pronunţe asupra legalităţii actelor sau operaţiunilor administrative care au stat la baza emiterii actului supus judecăţii.

Art. 16 din Legea nr. 29/ 1990 prevede obligativitatea înlocuirii sau modificării actului administrativ de către autoritatea emitentă ori să elibereze un certificat, o adeverinţă sau a unui alt înscris, în cazul admiterii acţiunii înaintate. Executarea hotărârii irevocabile se face la termenul prevăzut în cuprinsul hotărârii, iar în lipsa unui termen, în cel mult 30 de zile de la data rămânerii irevocabile a acesteia.

Conducătorul autorităţii administrative se poate îndrepta cu acţiune, în condiţiile dreptului comun, împotriva celor vinovaţi de neexecutarea hotărârii (art. 16 alin. ultim).

Asupra raportului între Legea nr. 29/ 1990 şi Constituţie (ţinând seama de faptul că această lege este anterioară Legii fundamentale), Curtea Constituţională a emis Decizia nr. 97/ 30 aprilie 1997 cu privire la neconstituţionalitatea dispoziţiilor referitoare la “autorităţi administrative” din Legea nr. 29/ 1990, prin raportare la art. 48 ddin Constituţie.

Articolul constituţional în cauză dispune la alin. (1) că: “Persoana vătămată într-un drept al său de o autoritate publică, printr-un act administrativ sau prin nesoluţionarea în termenul legal a unei cereri, este îndreptăţită să obţină recunoaşterea dreptului pretins, anularea actului şi repararea pagubei”.

Curtea a decis, în acest sens, că textul art. 1 din Legea nr. 29/ 1990 este mai restrâns decât formularea constituţională din art. 48 şi, prin urmare, acesta trebuie considerat modificat în sensul că expresia “autorităţi administrative” este abrogată, ea fiind înlocuită cu cea de “autorităţi publice”. Curtea Constituţională a decis admiterea recursului, admiţând excepţia de neconstituţionalitate, constatând că art. 1 (1) din Legea nr. 29/ 1990 este abrogat în ceea ce priveşte referirea la “autorităţi publice”, urmând să-şi găsească aplicare directă prevederea art. 48 alin. (1) din Constituţie care se referă la “autoritate publică”.

De asemenea, referitor la raportul între Legea nr. 29/ 1990 şi Constituţie se pune problema aplicabilităţii art. 21 din Legea fundamentală prin raportare la art. 2 din legea contenciosului administrativ (finele de neprimire). Se apreciază că în baza noului fundament constituţional, orice act de natură administrativă, indiferent de la care autoritate publică emană (Parlament, Şeful Statului, Guvern, ministere, agenţii, consilii locale, primari, Curte Constituţională, Curtea de Conturi, instanţele de judecată, Ministerul Public etc.), poate fi atacat în faţa instanţelor de contencios administrativ.

Faţă de dispoziţiile Constituţiei, unele dintre excepţiile cuprinse în art. 2 din Legea nr. 29/ 1990 au devenit inoperante, altele şi-au diminuat sensibil sfera, iar altele s-au modificat şi sub aspectul elementelor de conţinut.

